**ZAKON**

**O IZMJENAMA I DOPUNAMA**

**ZAKONA O ENERGETICI**

Član 1.

U Zakonu o energetici („Službeni glasnik Republike Srpske“, broj 49/09), u članu 3. u stavu 1. u tački d) riječ: „sertifikat“ zamjenjuje se riječju: „garancija“.

U tački đ) riječ: „primjeren“ zamjenjuje se riječju: „isplativ“, a poslije riječi: „sredine“ dodaju se riječi: „i u kojem je obezbijeđeno mjerenje svih energetskih veličina“.

T. o), t) i f) brišu se.

Dosadašnje t. p), r), s), ć), u), h), c), č) i dž) postaju t. o), p), r), s), t), ć), u), f) i h).

U dosadašnjoj tački r), koja postaje tačka p), poslije riječi: „mrežu,“ dodaju se riječi: „ali ne uključuje snabdijevanje energijom,“.

Dosadašnja tačka h), koja postaje tačka ć), mijenja se i glasi:

„ć) krajnji kupac – kupac koji kupuje energiju za vlastite potrebe,“.

U dosadašnjoj tački č), koja postaje tačka f), poslije riječi: „energetske“ dodaju se riječi: „ili komunalne“.

Član 2.

U članu 5. u stavu 1. riječ: „sprovodi“ zamjenjuje se riječju: „utvrđuje“.

St. 2. i 3. mijenjaju se i glase:

„(2) Strategijom razvoja energetike definišu se energetske potrebe Republike, prioriteti razvoja, dugoročni ciljevi razvoja pojedinih energetskih djelatnosti, način obezbjeđenja dugoročnog, sigurnog i kvalitetnog snabdijevanja energijom, održivo korišćenje prirodnih resursa, uz unapređenje zaštite životne sredine s ciljem sprečavanja klimatskih promjena, povećanje proizvodnje energije iz obnovljivih izvora i energetske efikasnosti, mjere za podsticanje ulaganja u obnovljive izvore i povećanje energetske efikasnosti, razvoj tržišta energije i njegovog povezivanja sa regionalnim tržištima i drugi elementi od značaja za sprovođenje energetske politike.

(3) Strategiju razvoja energetike donosi Vlada Republike Srpske (u daljem tekstu: Vlada), na prijedlog ministarstva nadležnog za energetiku.“

Član 3.

Član 6. mijenja se i glasi:

„(1) Ciljevi razvoja Republike Srpske definišu se Energetskim i klimatskim planom Republike Srpske (u daljem tekstu: Energetski i klimatski plan).

(2) Energetski i klimatski plan donosi Vlada na period do deset godina, a koji naročito sadrži:

a) pregled trenutnog stanja po sektorima,

b) ciljeve Republike Srpske, koji se odnose na energetsku sigurnost, emisije gasova sa efektom staklene bašte, korišćenje energije iz obnovljivih izvora, energetsku efikasnost, unutrašnje energetsko tržište i istraživanje, inovacije i konkurentnost,

v) pregled planiranih politika i mjera koje se odnose na ostvarivanje ciljeva iz tačke b) ovog stava i projekcije potrebnih finansijskih sredstava za njihovo ostvarivanje.

(3) Prijedlog Energetskog i klimatskog plana zajednički izrađuju ministarstva nadležna za energetiku, zaštitu životne sredine i naučnotehnološki razvoj, te ga dostavljaju Vladi na usvajanje.

(4) Izvještaj o realizaciji Energetskog i klimatskog plana, sa prijedlogom eventualnih izmjena, sačinjavaju ministarstva iz stava 3. ovog člana i dostavljaju ga Vladi svake dvije godine.“

Član 4.

U članu 10. u stavu 1. tačka a) mijenja se i glasi:

„a) proizvodnja električne energije, distribucija i upravljanje distributivnim sistemom električne energije, snabdijevanje i trgovina električnom energijom,“.

Tačka v) mijenja se i glasi:

„v) proizvodnja prirodnog gasa, transport i upravljanje transportnim sistemom prirodnog gasa, skladištenje i upravljanje sistemom za skladištenje prirodnog gasa, distribucija i upravljanje distributivnim sistemom prirodnog gasa, trgovina i snabdijevanje prirodnim gasom, upravljanje postrojenjem za komprimovani prirodni gas i upravljanje postrojenjem za utečnjeni prirodni gas,“.

Član 5.

Član 11. mijenja se i glasi:

„(1) Energetske djelatnosti: transport i upravljanje transportnim sistemom prirodnog gasa, transport nafte naftovodima i derivata nafte produktovodima, distribucija i upravljanje distributivnim sistemom električne energije i prirodnog gasa, distribucija i upravljanje distributivnim sistemom za toplotnu energiju, skladištenje i upravljanje sistemom za skladištenje prirodnog gasa su djelatnosti koje se obavljaju u sistemu obaveze javne usluge, u skladu sa zakonom i dozvolom za obavljanje te djelatnosti.

(2) Energetskim subjektima može biti nametnuta obaveza javne usluge, u skladu sa posebnim zakonima koji uređuju pojedine oblasti, ako obavljaju djelatnosti proizvodnje električne energije i snabdijevanja i trgovine električnom energijom, prirodnim gasom i toplotnom energijom i upravljanje postrojenjima za utečnjeni i komprimovani prirodni gas, ukoliko su povezani sa transportnim ili distributivnim sistemom.“

Član 6.

U članu 12. u stavu 1. riječ: „ovim“ zamjenjuje se riječju: „posebnim“.

U stavu 3. tačka a) mijenja se i glasi:

„a) proizvodnja električne energije u proizvodnim objektima čija ukupna snaga prelazi 1 MW i proizvodnja toplotne energije snage preko 0,3 MW,“.

T. đ) i e) mijenjaju se i glase:

„đ) distribucija i upravljanje distributivnim sistemom električne energije, snabdijevanje i trgovina električnom energijom,

e) distribucija i upravljanje distributivnim sistemom, trgovina i snabdijevanje prirodnim gasom, upravljanje postrojenjem za utečnjeni prirodni gas, upravljanje postrojenjem za komprimovani prirodni gas,“.

U stavu 4. tačka a) mijenja se i glasi:

„a) proizvodnja električne energije u elektranama instalisane snage do 1 MW, izuzev ako jedan proizvođač proizvodi električnu energiju u više objekata čija je ukupna snaga veća od 1 MW, proizvodnja električne energije koja se proizvodi isključivo za vlastite potrebe, proizvodnja električne energije u novim elektranama, najduže šest mjeseci od dana pribavljanja upotrebne dozvole,“.

Član 7.

Član 24. mijenja se i glasi:

„(1) Finansiranje rada Regulatorne komisije obezbjeđuje se iz godišnjih naknada od energetskih subjekata, korisnika dozvole za obavljanje jedne ili više energetskih djelatnosti, jednokratnih naknada za postupke koje sprovodi po zahtjevima, kao i iz drugih izvora, u skladu sa propisima iz oblasti obnovljivih izvora energije.

(2) Budžet Regulatorne komisije usvaja Narodna skupština Republike Srpske prije početka budžetske godine, na prijedlog Regulatorne komisije.

(3) Prilikom pripreme prijedloga budžeta, Regulatorna komisija vodi računa o ljudskim i materijalnim resursima neophodnim za izvršenje zakonom propisanih nadležnosti, uključujući i međunarodne obaveze.

(4) Na osnovu usvojenog budžeta Regulatorna komisija donosi odluku o visini godišnjih naknada iz stava 1. ovog člana.“

Član 8.

U članu 28. u stavu 2. riječi: „tarifu za energiju“ zamjenjuju se riječima: „posebnu naknadu, u skladu sa propisima koji uređuju oblast obnovljivih izvora energije“.

Član 9.

U članu 29. u stavu 1. poslije riječi: „dobiti“ riječ: „sertifikat“ zamjenjuje se riječju: „garanciju“.

U stavu 2. riječ: „primjeren“ zamjenjuje se riječju: „isplativ“, a poslije riječi: „kogeneraciji“ dodaju se riječi: „i u kojem je obezbijeđeno mjerenje svih energetskih veličina“.

U stavu 3. poslije riječi: „izdaje“ riječ: „sertifikat“ zamjenjuje se riječju: „garanciju“.

Član 10.

Član 30. mijenja se i glasi:

„Operateri sistema na čiju su mrežu priključena postrojenja za proizvodnju električne energije za koja se izdaju sertifikati dostavljaju Regulatornoj komisiji sve podatke u vezi sa proizvedenom električnom energijom za koju Regulatorna komisija izdaje garanciju o porijeklu.“

Član 11.

Poslije člana 39. dodaje se novi član 39a, koji glasi:

„Član 39a.

U roku od godinu dana od stupanja na snagu ovog zakona Vlada će donijeti Energetski i klimatski plan Republike Srpske iz člana 6. ovog zakona.“

Član 12.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-99/23 PREDSJEDNIK

Datum: 8. februara 2023. godine NARODNE SKUPŠTINE

Dr Nenad Stevandić